AIAคว้าที่ดินตลท.
&#8220;เอไอเอ&#8221; ประกันยักษ์ใหญ่ของสหรัฐ ชนะประมูลคว้าที่ดิน 10 ไร่ ตลาดหลักทรัพย์ จ่ายสูงสุด 1,600 ล้านบาท เตรียมเซ็นสัญญา 31 พ.ค.นี้
27 พ.ค. 2553

“เอไอเอ” ประกันยักษ์ใหญ่ของสหรัฐ ชนะประมูลคว้าที่ดิน 10 ไร่ ตลาดหลักทรัพย์ จ่ายสูงสุด 1,600 ล้านบาท เตรียมเซ็นสัญญา 31 พ.ค.นี้
แหล่งข่าวจากวงการอสังหาริมทรัพย์เปิดเผยว่า บริษัท อเมริกันอินเตอร์แนชชั่นแนลแอสชัวรันส์ สาขาประเทศไทย หรือเอไอเอ เป็นผู้ชนะการประมูลซื้อที่ดิน จำนวน 9.66 ไร่ บนถนนรัชดาภิเษก ของตลาดหลักทรัพย์แห่งประเทศไทย (ตลท.) โดยให้ราคาสูงสุดคิดเป็นมูลค่ารวม 1,600 ล้านบาท หรือเฉลี่ยตารางวาละ 4.3 แสนบาท 
ทั้งนี้ ทางบริษัท เอไอเอ และ ตลท.เตรียมเซ็นสัญญาซื้อขายที่ดินในวันจันทร์ที่ 31 พ.ค.นี้ 
แหล่งข่าวเปิดเผยว่า ตามแผนของ ตลท.จะใช้ที่ดินแปลงนี้เป็นที่ทำการแห่งใหม่ของ ตลท. มีเนื้อที่ 5 ไร่ จะก่อสร้างอยู่ในบริเวณเดียวกับที่ดิน 9.6 ไร่ ของบริษัท เอไอเอ
สำหรับที่ดินย่านรัชดาภิเษกเป็นที่ดินที่ ตลท.ไปซื้อมาจากธนาคารกรุงไทย ซึ่งเป็นทรัพย์รอการขายโดยซื้อในยุคที่นายวิจิตร สุพินิจ เป็นประธานกรรมการตลาดในราคาประมาณ 1,400 ล้านบาท ทั้งนี้ยังไม่รวมค่าใช้จ่ายอื่นๆ เช่น ค่าใช้จ่ายที่ให้กับร้านอาหาร ป.กุ้งเผา ในการโยกย้ายออกจากที่ดินดังกล่าว 
ก่อนหน้านี้ นางภัทรียา เบญจพลชัย กรรมการและผู้จัดการ ตลท. ให้สัมภาษณ์ว่า ที่ดินบนถนนรัชดาภิเษก ซอย 5 ประมาณ 14.9 ไร่ ตลาดแบ่งจำนวน 9.66 ไร่ เปิดประมูลให้แก่ผู้สนใจ โดยกำหนดราคาขายขั้นต่ำ 1,500 ล้านบาท หรือประมาณ 4 แสนบาทต่อตารางวา 
ส่วนเนื้อที่ประมาณ 5.24 ไร่ เป็นอาคารสำนักงานของ ตลท. โดยจะใช้เงินลงทุนก่อสร้างตึก 20 ชั้นประมาณ 2,000 ล้านบาท เพื่อพัฒนาโครงการศูนย์กลางทางการเงินการลงทุนที่ครบวงจรของประเทศไทย
ในปี 2535 คณะกรรมการตลาดหลักทรัพย์ได้อนุมัติให้จัดสรรเงินกองทุนทั่วไปจำนวนเงิน 580 ล้านบาท เพื่อใช้ในการก่อสร้างอาคารสำนักงาน ตลท. ซึ่งคาดว่าจะสร้างได้แล้วเสร็จในปี 2541 
สำหรับบริษัท เอไอเอ การเข้าประมูลซื้อที่ดินของ ตลท.ครั้งนี้ไม่ถือเป็นเรื่องที่แปลก เพราะบริษัทได้ทยอยซื้ออาคารสำนักงานรวมถึงการลงทุนซื้อที่ดินเกิดขึ้นต่อเนื่อง โดยเมื่อปี 2551 ได้ซื้อที่ดินจากบริษัท เมโทรสตาร์ พร็อพเพอร์ตี้ ที่ อ.สาทร กรุงเทพมหานคร รวม 3 แปลง ซึ่งคิดรวมกับกรรมสิทธิ์ของเจ้าของกรรมสิทธิ์ เนื้อที่ดินรวม 1,750 ตารางวา ในราคารวมทั้งสิ้น 1,400 ล้านบาท
ทั้งนี้ เอไอเอเคยเป็นบริษัทประกันขนาดใหญ่อันดับ 1 ของสหรัฐ และเข้ามาดำเนินธุรกิจประกันชีวิตในประเทศไทยกว่า 60 ปี มีกำไรสะสมที่ยังไม่ได้จัดสรร 6.5 หมื่นล้านบาท สินทรัพย์ 4.53 แสนล้านบาท
ด้านผลการดำเนินงานของ ตลท.ในปี 2552 มีรายได้สูงกว่าค่าใช้จ่ายจำนวน 457 ล้านบาท เพิ่มขึ้นจากปี 2551 จำนวน 252 ล้านบาท หรือ 122.9% ซึ่งมาจากรายได้จากการดำเนินงานจำนวน 3,209 ล้านบาท และค่าใช้จ่ายจากการดำเนินงานจำนวน 2,599 ล้านบาท ทั้งนี้ รายได้มาจากเงินลงทุนสุทธิมากถึง 876 ล้านบาท เพิ่มขึ้น 263 ล้านบาท หรือคิดเป็น 42.9% เมื่อเทียบกับปี 2551